Afrikaans: In die oorgangsfase van transisie na konsolidering word die wetgewende gesag ’n integrale deel van die konsolideringsproses in nuwe demokrasieë. In Suid-Afrika word die konflikregulerende kapasiteit van die nuwe demokratiese stelsel in ’n groot mate bepaal deur die konstitusioneel-ontwerpte instellings en politieke leierskap. Hierdie studie poog om elite en openbare houdings oor die werkverrigting of waarde van die parlement as ’n ontluikende demokratiese instelling te toets ten einde vordering in die institusionalisering daarvan vas te stel. ’n Groot deel van die bespreking word gewy aan die bestaande houdings oor die waarde van die parlement, en die geleenthede en dilemmas wat dit aan die parlementêre leierskorps bied.